**Amandmani na Predlog Zakona o visokom obrazovanju**

**Amandman 1:**

**Značenje izraza , član 9**

U stavu 1, tačka 10 dodati riječi ’’ u sadejstvu“, tako da glasi: **lice odnosno student sa invaliditetom** je lice koje ima dugoro**čno** fizičkomentalno, intelektualno, senzorno ili kombinovano oštećenje koja u sadejstvu sa različitim barijerama u visokom obrazovanju mogu otežati njihovo puno i efektivno učešće na osnovu jednakosti sa drugima.

**Obrazloženje:** Ovu pravno-tehničku grešku treba ukloniti kako bi odredba bila jasnija. Naime, do otežavanja punog i efektivnog učešća na osnovu jednakosti sa drugima, ne dolazi samo zbog postojanja oštećenja i različitih barijera, već zbog njihovog međusobnog uticaja tj. sadejstva. (vidjeti član 1, stav 2 Konvencije UNa o pravima osoba sa invaliditetom )

**Amandman 2:**

**Nadležnost Savjeta za visoko obrazovanje, član 10**

U stavu 2, tač. 9 dodati „i nesmetanog pristupa visokom obrazovanju“, tako da glasi: “sarađuje sa ustanovama visokog obrazovanja u obezbjeđivanju i unapređivanju kvaliteta i nesmetanog pristupa visokom obrazovanju.“

**Obrazloženje**: Savjet za visoko obrazovanje, kao stručno tijelo koje se bavi davanjem prijedloga i mišljenja za unaprijeđenje visokog obrazovanja, treba da se bavi i pitanjem ispunjavanja cilja visokog obrazovanja definisanog u Čl. 6. St. 1. Tač. 6.

**Amandman 3**:

**Sastav i imenovanje Savjeta, član 11**

U stavu 3 poslije riječi „privrede“ dodati riječi „nevladinih organizacija koje se bave obrazovanjem" .

**Obrazloženje**: S obzirom da je Savjet za visoko obrazovanje stručno tijelo, a u čiji sastav ulaze i predstavnici studenata, smatramo da u njegov sastav treba ući i predstavnik NVO-a koje se bave obrazovanjem. Kritičko i stručno mišljenje, potkrijepljeno podacima iz brojnih istraživanja i činjenicama sa terena, doprinijelo bi boljem ispunjavanju nadležnosti ove institucije.

**Amandman 4**:

**Uslovi za osnivanje i obavljanje djelatnosti, član 22**

U stavu 1, tački 3 dodati „boravak i rad“ i „u skladu sa posebnim propisima“, tako da glasi:“ Obezbijeđene uslove i nesmetan pristup, boravak i rad za lica sa invaliditetom u skladu sa posebnim propisima.“

U Stavu 2 Izbrisati „i 3“, tako da glasi: „Bliže uslove iz Stava 1 Tač. 2 ovog Člana propisuje Ministarstvo.“

**Obrazloženje**: Zakonom o izgradnji objekata i uređenju prostora u čl.73 propisana je obaveza izgradnje objekata u skladu sa standardima pristupačnosti za lica Smanjene pokretljivosti. Ovi standardi pristupačnosti su detaljno uređeni Pravilnikom o bližim uslovima i načinima prilagođavanja objekata za nesmetan pristup i kretanje lica smanjene pokretljivosti. Ovi pravni akti nameću obavezu ispunjenosti ovih standarda u svim objektima koji su u javnoj upotrebi, pa i u objektima visokog obrazovanja. Cilj uvođenja odredbe iz Stava 1, Tač. 3 ovog Člana u uslove za osnivanje i obavljanje djelatnosti je upravo bio da se i ovim Zakonom garantuje ispunjavanje ovih obaveza od strane ustanova visokog obrazovanja, kao preduslova nesmetanog pristupa visokom obrazovanju. Ukoliko se ova odredba ne definiše u skladu sa navedenim propisima koji uređuju standarde pristupačnosti, i ukoliko se dozvoli Ministarstvu prosvjete da ono definiše ove uslove, može doći do situacije da se tim propisima propišu niži standardi pristupačnosti. Ovo bi takođe vodilo prenormiranosti i nekoherentnosti pravnog sistema.

**Amandman 5**:

**Ispiti, član 89**

**Amandman**: Preformulisati stav 5, tako da glasi:“Studenti sa invaliditetom imaju pravo da polažu ispit na način i u formi koja njima najbolje odgovara“.

Alternativa: izbrisati ’’u skladu sa statutom ustanove’’

**Obrazloženje**: U praksi često dolazi do zanemarivanja mišljenja i volje studenata sa invaliditetom, što dovodi do toga da oni budu ispitani na način koji najbolje odgovara profesorima. Tako studenti sa oštećenjem vida gotovo uvijek odgovaraju usmeno bez obzira na način na koji to rade njihove kolege bez invaliditeta. Veoma su rijetke situacije u kojima se studentima sa oštećenjem vida dozvoljava rad pismenog kolokvijuma uz pomoć personalnog asistenta koji im čita pitanja i zapisuje diktirane odgovore. Na polaganje  kolokvijuma u elektronskoj formi na računaru koji posjeduje instaliran govorni program, profesori i ne pomišljaju. Situacija je još gora kada su u pitanju studenti sa oštećenjem sluha. Zbog toga treba omogućiti studentima sa invaliditetom polaganje ispita na način koji njima odgovara jer su oni najkompetentniji da odrede adekvatan način polaganja ispita, što bi prije svega podrazumijevalo uvažavanje njihovog mišljenja o ovom pitanju.

Formulacija koja je upotrijebljena u Članu 89, St. 5 bi mogla stvoriti mogućnost da ustanove visokog obrazovanja propišu u svojim statutima načine na koje polažu ispite studenti s različitim vrstama invaliditeta što bi dovelo do legalizacije nepoštovanja volje studenata sa invaliditetom koja se već godinama dešava.

**Amandman 6:**

**Upis stranih državljana, član 99**

Dodati stav 3 koji glasi:“Izuzetno od stava 1 ovog člana kada je strani državljanin lice s invaliditetom ima pravo upisa i studiranja na studijskim programima u Crnoj Gori pod jednakim uslovima kao crnogorski državljani.“

**Obrazloženje**: Crnogorski univerziteti u dosadašnjoj praksi nisu vršili diskriminaciju po osnovu državljanstva, već su stranim državljanima sa invaliditetom obezbjeđivali jednake uslove prilikom upisa (afirmativna akcija) i studiranja (oslobađanje od plaćanja školarine) kao i licima sa invaliditetom koji su crnogorski državljani. Ovo je jedna od aktivnosti koju su fakulteti radili na zahtjev Udruženja mladih sa hendikepom Crne Gore. Stoga, smatramo da nema razloga da se ono što se već godinama sprovodi u praksi, ne unese u tekst Zakona.

**Amandman 7**:

**Prava studenata, član 102**

U Stavu 1, Tački 5 dodati riječi " prilagođene individualnim potrebama studenta", tako da glasi: „da pohađa predavanja, seminare i ostale vidove nastave, prilagođene individualnim potrebama studenta“.

**Obrazloženje**: Ovakva zakonska formulacija bi obavezala ustanove visokog obrazovanja da u svojim statutima i drugim opštim aktima propišu konkretne mjere da bi se predavanja, seminari i drugi vidovi nastave učinili pristupačnim svakom studentu, a posebno studentima sa invaliditetom.

**Amandman 8**:

**Kazne za prekršaje, član 116**

**Amandman**: **U stavu 1 dodati tačke koje glase:**

-„Ograničava pristup visokom obrazovanju suprotno članu 5 ovog zakona“.

- „Vrši ispit na način suprotno članu 89 ovog zakona“.

-“ Krši prava studenata iz člana 102 ovog zakona“

U stavu 1 preformulisati tačku 10, tako da glasi:“ Upisuje studente suprotno čl. 92, 93 i 99 ovog zakona.“

**Obrazloženje**: Ograničavanje pristupa visokom obrazovanju po bilo kom od navedenih osnova u Članu 5 predstavlja diskriminaciju koju, pošto je već zabranjena ovim zakonom, treba i sankcionisati, da ova zabranjujuća norma ne bi ostala samo deklarativnog karaktera.

Veoma je važno propisati kaznenu odredbu i za vršenje ispita na način suprotno ovom zakonu kako bi se zagarantovalo poštovanje ovih normi koje propisuju osnovne preduslove za jednakost studenata u ovim procedurama i objektivno ocjenjivanje.

Takođe, kao garanciju nepovredivosti prava studenata, kao jedne od najvažnijih materija koje reguliše ovaj zakon, treba propisati kaznenu odredbu i za kršenje Člana 102 koji reguliše ovu oblast.

U Stavu 1, Tač. 10 neophodno je sankcionisati i upis na specijalističke studije i upis stranih državljana suprotno ovom zakonu, a ne samo upis na osnovne studije.